# Ärianalüütik

**Algallikas:** <http://ametid.rajaleidja.ee/%C3%84rianal%C3%BC%C3%BCtik>

* **Olulised momendid**

• Vastutab infosüsteemide ja tööprotsesside analüüsimise eest - analüüsib ärivajadust ning tõlgib selle IKT lahenduseks (n-ö arendusvajaduseks).

• Ametinimetuse alternatiivina on kasutusel ka nt äriarendusjuht, tootearenduse spetsialist, teenuse juht, lahenduste juht, protsessidisainer.

• Ametikoht sobib nii esimese erialana õppimiseks kui ka ümberõppeks.

• Töö võib sobida ka puudega inimesele, kui ettevõttes on vastavad tingimused loodud.

• Ametikoht on nii Eestis kui ka rahvusvahelisel tasandil nõutud ametipositsioon, mille töötasu on üle Eesti keskmise töötasu.

* **Töö iseloom**

Töö nõuab suhtlemist nii äripoole kui arendusmeeskonnaga. Kui äripool tuleb sooviga (nt uus teenus), siis analüüsib ärianalüütik selle äriarenduse seisukohast läbi ning kui arendus osutub mõistlikuks ja läheb töösse, siis tõlgib selle arendusvajaduseks, olles sisendi andja ka arendus-meeskonnale.

Samuti analüüsib ärianalüütik infosüsteemide toimivust äriedu tagamiseks ning teeb arenduse seisukohast vajalikke ettepanekuid äripoolele.

**Ärianalüütiku peamisteks tööülesanneteks on:**

• Äriplaani koostamisel osalemine
• Äriprotsesside analüüs ning sellest lähtuvate IKT lahenduste ja arendusvajaduste identifitseerimine
• Äriarenduseks vajalike nõuete täpsustamine erinevate osapooltega (eelkõige äripool, süsteemianalüütik, arendajad, suuremate projektide korral projektijuhid)
• Arendusteks vajalike spetsifikatsioonide ja protsesside lahti kirjeldamine
• Äriarenduseks vajaliku dokumentatsiooni loomine ja haldamine

* **Töötulemus**

Äriplaani ja IKT strateegiat toetavate (äriarenduse seisukohast adekvaatsete) arendusprojektide edukas elluviimine.

* **Töökeskkond**

Ärianalüütik töötab enamasti kontoris arvuti, telefoni ja vajadusel muude nutiseadmetega. Samuti osaleb ta aktiivselt koosolekutel ning suhtleb erinevate osapooltega. Suhtlemist ja koosolekutel osalemist on töös väga palju.

Enamasti on tegemist istuva tööga, mis eeldab ka majasisest liikumist erinevate koosolekute vahel. Aeg-ajalt on võimalik teha ka kaugtööd, olenevalt ettevõttesisesest töökorraldusest.

* **Teadmised, oskused ja eeldused**

**Erialased pädevused**

• Teadmised äriprotsesside toimimisest ning äriloogikast (sh äriplaan, äristrateegia)
• Teadmised infosüsteemide ja tööprotsesside toimimisest ja arendamisest
• Teadmised ärianalüüsist
• Projektijuhtimise kogemus

**Mõtlemisoskused**

• Oskus näha nii detaile, suurt pilti kui protsesside ja süsteemide vahelisi seoseid
• Oskus märgata ebakõlasid
• Lahendustele orienteeritus
• Sihikindlus
• Loogiline mõtlemine

**Emotsionaalsed soodumused ja suhtlemisoskused**

• Avatus uuendustele
• Suhtlemisoskus
• Koostööoskus
• Kehtestamisoskus
• Initsiatiivikus

* **Haridus ja väljaõpe**

Ärianalüütikuks on võimalik õppida erineva IT baashariduse pealt. Ideaalne ettevalmistus on aga äriinfotehnoloogia õppekava, mis õpetab siduma äripoole vajadusi IT- tehniliste lahendustega.

Äriinfotehnoloogia suunalist haridust saab omandada näiteks:

• Tallinna Tehnikaülikoolis, Äriinfotehnoloogia õppekava, vt <http://www.ttu.ee/sisseastujale>
• Tartu Ülikoolis, Informaatika eriala, vt <http://www.ut.ee/et/ut-oppekavad/>
• Tallinna Ülikoolis, Infotehnoloogia juhtimine, vt <http://www.tlu.ee/et/sisseastuja>

* **Töövõimalused**

Ärianalüütiku amet on esindatud eelkõige suuremates organisatsioonides. Eriti oluline on see roll organisatsioonides, kus on palju tooteid/ teenuseid ning mida iseloomustab muudatusterohkus (nt finantsasutused, telekommunikatsiooni ja energeetika valdkonna organisatsioonid).

* **Karjääritee**

Ärianalüütiku rolliks annab hea eelduse nt süsteemianalüütiku töökogemus.

Ärianalüütiku ametikohalt on omakorda võimalik liikuda sujuvalt edasi nt protsessijuhi, arendusjuhi, tootejuhi või (äri)arhitekti rolli.

TEST – mõtle kaasa, millised tegevused räägivad enam antud ametist ja millised mitte?

# Ärianalüütik

Vali õige vastus! Variantidega küsimustel võib olla mitu õiget vastust.

Vormi algus

### 1. Ärianalüütik on ühendav lüli kliendi ja tehnilise meeskonna vahel.

 Jah  Ei

### 2. Ärianalüütiku töö piirdub analüüsi koostamisega.

 Jah  Ei piirdu

### 3. Ärianalüütik ei puutu oma töös kokku tarkvaraarendusega.

 Õige  Vale

### 4. Ärianalüütik suhtleb projekti raames kõikide projekti osapooltega.

 Enamasti jah  Kindlasti mitte

### 5. Ärianalüütikuna töötamise oluliseks eelduseks on ladus loogiline mõtlemine.

 Jah  Ei

### 6. Ärianalüütiku ametile sarnaneb kõige enam:

 Veebidisainer

 Süsteemianalüütik

 Tarkvaraarhitekt

 Tehnilise toe spetsialist

### 7. Ärianalüütiku töö:

 On sisuliselt koodikirjutamine

 Nõuab arusaamist ärivajadusest

 Nõuab arusaamist tehnilistest võimalustest

 On rutiinne

 Kätkeb endas palju suhtlemist

### 8. Ärianalüütiku töö sobib inimesele, kes:

 Ei huvitu eriti infotehnoloogiast

 On süsteemne ja täpne, tugeva loogilise mõtlemisega

 Võib olla füüsilise erivajadusega

 On uudishimulik

 On hea suhtleja

 Võib olla kärsitu ja kergesti plahvatava loomusega

### 9. Ärianalüütiku amet sobib pigem meestele.

 Jah  Ei, pigem naistele  Ei, amet sobib ühtviisi hästi nii meestele kui naistele

### 10. Ärianalüütikuks on võimalik õppida ülikoolis.

 Õige  Vale

### 11. Ärianalüütikul on mitmeid väljavaateid tööalaseks edasiliikumiseks.

 Jah  Pigem mitte

Vormi lõpp